20051114
Решение на Съвета
от 14 ноември 2005 година
относно сключването на Международното споразумение за маслиновото масло и трапезните маслини от 2005 година
(2005/800/EО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност и по-специално член 133, във връзка с член 300, параграф 2, алинея първа, изречение първо от него,
като взе предвид предложението на Комисията,
като има предвид, че:
(1) На 25 ноември 2003 г. Съветът оправомощи Комисията да води преговори от името на Общността за ревизиране на международното споразумение за маслиновото масло и трапезните маслини от 1986 г., изменено и продължено през 1993 г., и последно удължено през 2004 г.
(2) На 29 април 2005 г. бе прието ново международно споразумение за маслиновото масло и трапезните маслини от Конференцията на Обединените нации за договаряне на споразумение, което да замени Международното споразумение за маслиновото масло и трапезните маслини от 1986 г.
(3) Международното споразумение за маслиновото масло и трапезните маслини от 2005 г. насърчава международното сътрудничество, спомага за развитието и устойчивостта на пазарите за този вид продукти, както и за постигането на целите на търговската и селскостопанската политики на Общността.
(4) Следователно, одобряването на Споразумението от 2005 г. е в интерес на Общността,
РЕШИ:
Член 1
Одобрява от името на Общността Международното споразумение за маслиновото масло и трапезните маслини от 2005 г.
Текстът на споразумението е приложен към настоящото решение.
Член 2
Председателят на Съвета е оправомощен да посочи лице/лица, упълномощено/и да подпише/ат споразумението, с което да изрази съгласието на Общността да сключи споразумението, в съответствие с член 39, параграф 2, буква a) [1].
Съставено в Брюксел на 14 ноември 2005 година.